SAID se omstrede inligtingshoof geskors | Maroela Media
Die Suid-Afrikaanse Inkomstediens (SAID) het sy omstrede inligtingshoof, Mmamathe Makhekhe-Mokhuane, geskors.
Volgens Siphithi Sibeko, woordvoerder van die SAID, is Makhekhe-Mokhuane voorkomend geskors hangende die afhandeling van 'n tugproses ten opsigte van ernstige bewerings van wangedrag.
Tydens haar getuienis voor die kommissie het sy op 'n vraag oor wat sy bedoel het in haar voorlegging toe sy verwys het na die lang ampstermyne van SAID-werknemers, oor die Drakensberg Seunskoor begin praat. "Die Drakensberg Seunskoor is in 1867 op die been gebring en in 2018 word meisies steeds nie toegelaat om te sing nie."
Tydens die SAUK-onderhoud het sy onder meer gesê dat inkontraktering by die SAID nodig was om beurse aan werknemers se kinders te gee. Sy het ook in 'n stadium vir die onderhoudvoerder gevra: "Mevrou, kan jy my beskerming bied teen jouself?"
Volgens Sibeko tree Makhekhe-Mokhuane se skorsing onmiddellik in werking. Sy is die vyfde bestuurslid van die SAID om voornemend geskors te word. 'n Bepaling in hierdie verband sal slegs gemaak word ná afhandeling van die proses.
"Die SAID versoek dat die privaatheid van die betrokke individue en die vertroulikheid van die verhouding tussen werkgewer en werknemer gerespekteer word. Die SAID sal nie verder kommentaar lewer oor die aangeleentheid voordat dit afgehandel is nie."
Die vier ander geskorste bestuurslede is Hlengani Mathebula, hoof van korporatiewe beheer, internasionale betrekkinge, strategie en kommunikasie, Teboho Mokoena, hoof van mensekapitaal en -ontwikkeling, Luther Lebelo, hoof van werknemerbetrekkinge, en Refiloe Mokoena, regshoof van die SAID.
"Dit is deel van 'n deurlopende en omvattende oorsig van die hele SAID-leierskap deur die kommissaris ten opsigte van onder meer goeie bestuur na aanleiding van die Nugent-verslag," het Sibeko gesê.
Seker nie 'n bevoegdheidstoets geslaag nie.
Dis skokkend! Wys jou net hoe bevoeg is hulle OF nie! Klink soos 'n sirkus! Néé, dalk beledig ek nou die sirkus!